01981R1842 — SK — 15.07.1986 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:







(*) Tento akt nebol zatiaľ uverejnený v slovenčine.









▼B

NARIADENIE KOMISIE (EHS) č. 1842/81

z 3. júla 1981

o stanovení podrobných pravidiel vykonávania nariadenia (EHS) č. 1188/81 týkajúceho sa všeobecných pravidiel poskytovania upravených náhrad v prípade obilnín vyvážaných vo forme určitých alkoholických nápojov







Článok 1

1. Obdržanie vývoznej náhrady na obilniny vyvážané vo forme jedného z alkoholických nápojov, na ktoré sa vzťahuje nariadenie (EHS) č. 1188/81, podlieha predloženiu deklarácie označenej nižšie ako „platobná deklarácia“ príslušným orgánom, v ktorej prevádzkovateľ uvedie svoj zámer destilovať obilniny s cieľom vyrábať jeden z alkoholických nápojov, na ktoré sa vzťahuje uvedené nariadenie.

2. Platobná deklarácia zahŕňa všetky údaje, ktoré sú nevyhnutné na určenie náhrady, najmä:

a) popis obilnín alebo sladu v súlade s nomenklatúrou používanou pre náhrady;

b) čistú hmotnosť výrobkov;

▼M3

c) obsah vlhkosti.

▼M6

3. Na účely tohto nariadenia je hmotnosť obilnín, ktorá sa zohľadní pri výpočte platby, čistou hmotnosťou obilnín, ak je obsah vlhkosti najviac 16 %. Ak je obsah vlhkosti použitých obilnín vyšší ako 16 % a najviac 17 %, zohľadní sa pri platbe čistá hmotnosť znížená o 1 %. Ak je obsah vlhkosti použitých obilnín vyšší ako 17 %, ale najviac 18 %, zníženie sa rovná 2 %. Ak je obsah vlhkosti použitých obilnín vyšší ako 18 %, zníženie sa rovná 2 % za každý percentuálny bod vlhkosti nad 16 %.

Na účely tohto nariadenia je hmotnosť iného než zeleného sladu uvedeného v článku 10, ktorá sa zohľadní pri výpočte platby, čistou hmotnosťou sladu, ak je obsah vlhkosti najviac 7 %. Ak je obsah vlhkosti použitého sladu vyšší ako 7 %, avšak najviac 8 %, pri platbe sa zohľadní čistá hmotnosť znížená o 1 %. Ak je obsah vlhkosti použitého sladu vyšší ako 8 %, zníženie sa rovná 2 % za každý percentuálny bod vlhkosti nad 7 %.

Štandardnou metódou spoločenstva pre určovanie obsahu vlhkosti obilnín určených na výrobu alkoholických nápojov podľa nariadenia (EHS) č. 1188/81 je metóda uvedená v prílohe II k nariadeniu (EHS) č. 2731/75.

▼B

Článok 2

1. V čase prevzatia platobnej deklarácie sú obilniny alebo slad umiestnené pod colnú kontrolu alebo pod administratívnu kontrolu uvedenú v článku 3 odsek 5 nariadenia (EHS) č. 1188/81 dovtedy, kým nebudú destilované.

2. Dátum prevzatia platobnej deklarácie určuje mieru náhrady.

Článok 3

1. Výsledok skúmania platobnej deklarácie, nezávisle od toho, či je alebo nie je spojený so skúmaním obilnín alebo sladu, je použitý na určenie náhrady.

2. Odsek 1 nevylučuje akékoľvek následné overovania príslušnými orgánmi členských štátov alebo akékoľvek dôsledky takýchto overovaní, ktoré môžu vyplývať z uplatňovania platných ustanovení.

Článok 4

1. Pokiaľ ide o postupy kontroly procesu destilácie, vrátane výnosu, obilniny alebo slad podliehajú tým istým pravidlám, ktoré sa uplatňujú v súvislosti s mechanizmami zošľachťovacieho procesu.

2. Vedľajšie produkty procesu sú vyňaté z kontroly, ak bolo zistené, že nepresahujú množstvo obvykle získavaných vedľajších produktov.

3. Náhrada sa neposkytuje, ak obilniny alebo slad nemajú bezchybnú alebo slušnú trhovú kvalitu.

Článok 5

1. Náhrada sa vypláca len po predložení platobnej deklarácie, ktorá obsahuje aj potvrdenie, že obilniny alebo slad boli destilované. Potvrdenie poskytujú príslušné orgány.

2. Náhradu vypláca členský štát, v ktorom bola platobná deklarácia akceptovaná.

3. Náhrada sa vypláca len na písomnú žiadosť prevádzkovateľa. Členský štát môže predpísať osobitný formulár, ktorý sa má používať na tento účel.

4. Okrem prípadov vyššej moci dokumenty požadované na poskytnutie náhrady musia byť podané do 12 mesiacov odo dňa, kedy príslušné orgány prevzali platobnú deklaráciu, v opačnom prípade sa nárok na náhradu stráca.

▼M5

Článok 6

1. Na účely článku 3 nariadenia (EHS) č. 1188/81:

a) „celkové vyvezené množstvá“ sú množstvá alkoholických nápojov vyhovujúce podmienkam článku 9 ods. 2 zmluvy a vyvezené do miesta určenia, pre ktoré platí náhrada. Dôkazy, ktoré treba predložiť, sú uvedené v článku 12;

b) „celkové množstvá uvoľnené na trh“ sú množstvá alkoholických nápojov vyhovujúce podmienkam článku 9 ods. 2 zmluvy, ktoré boli s konečnou platnosťou odoslané na ľudskú spotrebu do výrobných alebo skladovacích zariadení.

2. Keď však členský štát pri povoľovaní dovozu v rámci mechanizmov aktívneho zošľachťovacieho styku:

— zváži množstvo obilnín predložených colným orgánom koeficientom uvedeným v článku 9 a

— zabezpečí, aby množstvo obilnín, ktoré je v dôsledku váženia uvoľnené do voľného obehu, sa tiež použilo na výrobu alkoholických nápojov uvedených v článku 2 nariadenia (EHS) č. 1188/81,

„celkové vyvezené množstvá“ a „celkové množstvá uvoľnené na trh“ sú množstvá alkoholických nápojov uvedené v odseku 1 plus alkoholických nápojov, pri ktorých sa predpokladá, že bolo dokončené ich spracovanie v rámci mechanizmov aktívneho zošľachťovacieho styku.

3. Prvá zarážka odseku 2 neplatí, ak sú splnené podmienky uplatňovania prvej zarážky článku 3 ods. 2 alebo článku 5 nariadenia (EHS) č. 1188/81.

4. Odsek 2 nemá vplyv na úpravu koeficientu s cieľom zabezpečiť platbu dovozných ciel za vedľajšie produkty získané v rámci mechanizmov aktívneho zošľachťovacieho styku, ktoré však nie sú určené na vývoz.

5. Ak platí odsek 2, obilniny uvoľnené do voľného obehu, uvedené v druhej zarážke uvedeného odseku, nie sú oprávnené na vývoznú náhradu.

▼B

Článok 7

Ak je náhrada zrušená v súlade s článkom 5 nariadenia (EHS) č. 1188/81 alebo je znovu poskytnutá, koeficient uvedený v článku 3 odsek 1 zmieneného nariadenia sa znižuje prípadne zvyšuje úmerne pomeru medzi množstvami vyvezenými v predchádzajúcom roku na miesta určenia, pre ktoré je náhrada zrušená alebo znovu poskytnutá, a celkovými množstvami vyvezenými v danom roku. Vyvezené množstvá sa môžu určovať z jestvujúcich údajov.

Článok 8

Na účely článku 6 písmeno a alkoholické nápoje sú považované za vyvezené v deň, ku ktorému boli colné vývozné formality dokončené.

No v prípade, ak je dôkaz o vývoze predložený podľa článku 14 odsek 2 príliš neskoro na to, aby zásielka bola započítaná do vývozov uskutočnených v tom istom kalendárnom roku, bude daná vývozná zásielka zahrnutá do vývozov uskutočnených v nasledujúcom kalendárnom roku.

▼M7

Článok 9

Koeficient uvedený v článku 3 (1) nariadenia (EHS) č. 1188/81 sa stanoví každý rok do 1. júla.

Bude sa uplatňovať od toho dátumu do 30. júna nasledujúceho roka.

Koeficient sa stanoví v súlade s informáciami poskytnutými členskými štátmi na obdobie od 1. januára do 31. decembra roku, ktorý predchádza roku, v ktorom bol koeficient stanovený.

▼M6

článok 10

Koeficient výpočtu ekvivalentu sladu jačmeňa uvedený v článku 7 nariadenia (EHS) č. 1188/81 je 1,33.

Ak je však slad, ktorý je predmetom kontroly, sladom zeleným s obsahom vlhkosti od 43 do 47 %, koeficient výpočtu rovnocennej hmotnosti zeleného sladu na slad s obsahom vlhkosti 7 % je 0,57.

▼B

Článok 11

1. Zálohová platba sumy rovnajúcej sa náhrade v čase, keď sú obilniny alebo slad umiestnené pod kontrolu, podlieha zloženiu zábezpeky rovnajúcej sa sume, ktorá má byť vyplatená, plus:

a) 5 % ak sa spracovateľ zaviaže destilovať obilniny do 30 dní od dátumu, ku ktorému bola prijatá platobná deklarácia;

b) 15 % v ostatných prípadoch.

2. Splatná náhrada sa vyrovnáva proti sume vyplatenej zálohovo, ak je predložený dôkaz o destilácii obilnín alebo sladu a v prípade uplatňovania odseku 1 písmeno a ak bola destilácia uskutočnená v priebehu predpísanej doby.

3. Uvoľnenie zábezpeky podlieha predloženiu dôkazu, že obilniny alebo slad boli destilované, prípadne pred uplynutím predpísanej doby. Na žiadosť dotyčnej osoby môžu členské štáty uvoľniť zábezpeku v splátkach v pomere k množstvám obilnín alebo sladu, v súvislosti s ktorými bol predložený stanovený dôkaz o destilácii.

Článok 12

1. Na účely článku 6, dôkaz o vývoze a ak sa uplatňuje článok 5 nariadenia (EHS) č. 1188/81, dôkaz o dovezení do nečlenskej krajiny, v súvislosti s ktorou sa uplatňuje náhrada, je dôkaz ustanovený v nariadení (EHS) č. 2730/79.

2. Na účely tohto nariadenia termín „vývozy“ znamená:

— vývozy definované v smernici 81/177/EHS a

— dodávky na miesta určenia, na ktoré sa vzťahuje článok 5 nariadenia (EHS) č. 2730/79.

▼M1

3. Výrobky umiestnené do schváleného predzásobovacieho skladu v súlade s článkom 26 nariadenia (EHS) č. 2730/79 sa budú tiež považovať za vyvezené.

Ak sa výrobky umiestnili v takýchto skladoch, ustanovenia článkov 26 až 29 uvedeného nariadenia sa použijú primerane.

▼B

Článok 13

1. Na účely tohto nariadenia predkladaná deklarácia, keď sú colné vývozné formality dokončené, musí obsahovať:

a) popis dotyčných alkoholických nápojov v súlade s nomenklatúrou Spoločného colného sadzobníka;

b) množstvá vyvážaných alkoholických nápojov vyjadrené v litroch čistého alkoholu;

c) taký popis zloženia alkoholických nápojov alebo iný odkaz na ich zloženie, aby bolo možné určiť typ použitých obilnín;

d) členský štát výroby.

2. Na účely odseku 1 písmeno c, ak bol alkoholický nápoj získaný z rozličných typov obilnín a je výsledkom následného miešania, stačí uviesť toto v deklarácii.

Článok 14

1. Aby bolo množstvo alkoholického nápoja považované za vyvezené, musia byť dôkazy uvedené v článku 12 predložené určenému orgánu do šiestich mesiacov od dátumu, ku ktorému boli colné vývozné formality dokončené.

2. Ak požadované dôkazy nemôžu byť predložené v priebehu predpísanej doby, hoci vývozca konal so všetkou náležitou starostlivosťou, aby ich v priebehu predpísanej doby získal, môže mu byť udelené predĺženie tejto doby.

Článok 15

1. V prípade obilnín alebo sladu umiestnených pod kontrolu národného orgánu v období od 1. augusta 1973 do 30. júna 1981, vývozcovia, ktorí si želajú splniť podmienky pre náhrady musia predložiť príslušnému orgánu žiadosť obsahujúcu tieto údaje:

— množstvo a typ použitých obilnín alebo sladu a

— dátum, kedy boli umiestnené pod kontrolu dotyčného národného orgánu.

Príslušný orgán si v prípade potreby overuje tieto informácie použitím náležitých dokumentov.

2. Dotknuté členské štáty čo najskôr poskytujú Komisii informácie špecifikované v článku 16 odsek 2 písmeno a, b, c a d týkajúce sa roku 1979.

3. Dotknuté členské štáty poskytujú Komisii pred 16. júlom 1981 informácie špecifikované v článku 16 odsek 2 písmeno a, b, c a d týkajúce sa rokov 1972, 1973, 1974, 1975, 1976, 1977 a 1978.

4. Dotknuté členské štáty oznamujú Komisii pred 16. októbrom 1981 množstvá alkoholických nápojov na sklade ku dňu 31. decembru roku 1972, 1973, 1974, 1975, 1976, 1977, 1978 a 1979 a množstvá vyrobené počas týchto rokov.

Článok 16

1. Členské štáty informujú Komisiu o názvoch a adresách príslušných orgánov.

2. Členské štáty poskytujú Komisii každý rok pred ►M7 16. júna ◄ tieto informácie:

a) množstvá obilnín a sladu spĺňajúce podmienky článku 9 odsek 2 zmluvy a umiestnené pod kontrolu v období od 1. januára do 31. decembra predchádzajúceho roku, rozpísané v súlade s klasifikáciou Spoločného colného sadzobníka;

b) množstvá obilnín a sladu rozpísané v súlade s klasifikáciou Spoločného colného sadzobníka, ktoré boli počas toho istého obdobia podrobené mechanizmom zošľachťovacieho procesu;

c) množstvá alkoholických nápojov, na ktoré sa vzťahuje článok 2 nariadenia (EHS) č. 1188/81, rozpísané v súlade s kategóriami uvedenými v článku 17, vrátane tak vyvezených množstiev, ako aj množstiev uvoľnených na trh v priebehu toho istého obdobia;

d) množstvá alkoholických nápojov vyrobené v rámci mechanizmov zušľachťovacieho procesu a vyvezené do tretích krajín v priebehu toho istého obdobia, rozpísané v súlade s kategóriami uvedenými v článku 17;

e) množstvá alkoholických nápojov na sklade k 31. decembru predchádzajúceho roku a množstvá vyrobené počas tohto obdobia.

3. Členské štáty poskytujú Komisii aj informácie uvedené pod písmenami a, b, c a d za každý kalendárny štvrťrok pred 16. októbrom, 16. januárom a 16. aprílom, ak sú k dispozícii.

▼M5

4. Členské štáty uplatňujúce článok 6 ods. 2 spolu s informáciami uvedenými v odsekoch 2 a 3 oznámia informácie o množstve obilnín uvedených v druhej zarážke článku 6 ods. 2.

▼M6

Článok 17

Na účely článku 16:

a) „obilná whisky“ znamená whisky vyrobenú zo sladu a obilnín;

b) „sladová whisky“ znamená whisky vyrobenú výlučne zo sladu;

c) „írska whisky kategórie A“ znamená whisky vyrobenú zo sladu a obilnín, s obsahom sladu nižším ako 30 %;

d) „írska whisky kategórie B“ znamená whisky vyrobenú z jačmeňa a sladu, s obsahom sladu vyšším ako 30 %;

e) percentuálny podiel rôznych druhov obilnín použitých na výrobu alkoholických nápojov uvedených v článku 13 ods. 2 sa určí na základe celkového množstva rôznych druhov obilnín použitých na výrobu alkoholických nápojov uvedených v článku 2 nariadenia (EHS) č. 1188/81.

▼B

Článok 18

Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.

Uplatňuje sa s účinnosťou od 1. júla 1981.

Toto nariadenie je záväzné vo svojej celistvosti a je priamo uplatniteľné vo všetkých členských štátoch.